Virallinen lehti nro C 031 , 05/02/1999 s. 0037



KIRJALLINEN KYSYMYS E-1381/98 esittäjä(t): Pervenche Berès (PSE) komissiolle (7. toukokuuta 1998) Aihe: Direktiivien 92/46/ETY ja 92/47/ETY tarkistaminen Direktiivien 92/46/ETY(1) ja 92/47/ETY(2) soveltaminen on synnyttänyt lisääntyvää levottomuutta raakamaidosta valmistetun juuston tuotantoalueilla Ranskassa erityisesti 1. tammikuuta 1998 lähtien. 1. Komissio tuntee tämän ongelman, joka liittyy sekä maatalouteen, talouteen että kulttuuriin. Voiko komissio direktiivien 92/46/ETY ja 92/47/ETY uudistamisen yhteydessä, johon komission pitäisi ryhtyä vuonna 1998, ottaa huomioon erityiset ongelmat, joita kyseiset direktiivit aiheuttavat raakamaidosta tehdyn juuston tuotannolle? Katsooko komissio erityisesti, että direktiivin 92/46/ETY 8 artiklan 2 kohdan poikkeuksien jatkaminen perinteisinä pidettäville juustoille voisi ratkaista ongelman? 2. Aikooko komissio ryhtyä toimenpiteisiin sen kirjeen johdosta, jonka tämän kysymyksen esittäjä kirjoitti tästä asiasta komission jäsen Fischlerille 29. tammikuuta 1998 ja johon ei ole vielä tullut vastausta? Komission jäsenen Franz Fischlerinkomission puolesta antama vastaus (16. kesäkuuta 1998) 1. Raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annettu neuvoston direktiivi 92/46/ETY, sellaisena kuin se on viimeksi muutettuna direktiivillä 96/23/EY(3), tuli voimaan 1 päivänä tammikuuta 1994. Laitosten rakenteiden ja laitteiden osalta neuvoston direktiivissä 92/47/ETY sallitaan kuitenkin tietyillä edellytyksillä se, että jäsenvaltiot jatkavat direktiivin mukaiseksi saattamisen määräaikaa 1. tammikuuta 1998 asti. Direktiivin 92/47/ETY 1 artiklan mukaan kaikkien laitosten on nyt noudatettava direktiivin 92/46/ETY vaatimuksia. Ottaakseen huomioon vähän tuottavat laitokset komissio on kuitenkin tehnyt direktiivin 92/46/ETY 11 artiklaan perustuvan päätöksen, jossa annetaan jäsenvaltioille lupa myöntää poikkeuksia laitoksille, joissa jalostetaan vuosittain pieniä määriä maitoa. Perinteisten maitopohjaisten tuotteiden valmistuksen huomioon ottamiseksi direktiivin 92/46/ETY 8 artiklan 2 kohdassa säädetään myös, että jäsenvaltioille voidaan antaa lupa myöntää poikkeuksia tietyistä direktiivin vaatimuksista, jos nämä vaatimukset voivat haitata kyseisten tuotteiden valmistusta. Komissio on valmis tutkimaan poikkeuksia koskevia pyyntöjä ja se onkin jo ottanut huomioon eräitä niistä. Komissio on esimerkiksi antanut jäsenvaltioille luvan myöntää poikkeuksia kypsytyskellarien tai maitotuotteiden kanssa kosketuksiin joutuvien välineiden osalta. Raakamaidosta valmistettavien juustojen tuotantoon liittyviin erityisongelmiin on mahdollista vastata näillä poikkeuksilla, joita sovelletaan sekä laitosten rakenteeseen että maitopohjaisten tuotteiden ja varsinkin raakamaidosta tehtyjen juustojen valmistukseen, mikäli ne täyttävät jäsenvaltioiden poikkeusten myöntämiselle asettamat edellytykset. Koska komissio ei suunnittele edellä mainittujen direktiivien tarkistamista vuoden 1998 aikana, direktiivin 92/46/ETY 8 artiklan 2 kohtaan ja sen moniin muihin artikloihin perustuvia poikkeuksia sovelletaan edelleen. 2. Kyllä. (1) EYVL L 268, 14.9.1992, s. 1. (2) EYVL L 268, 14.9.1992, s. 33. (3) EYVL L 125, 23.5.1996.